Godātie deputāti! Sāksim izskatīt šā gada 8. oktobra sēdes darba kārtību. Sāksim ar procedūras jautājumiem. Lūdzu atvērt sadaļu par procedūru. Izglītības, kultūras un zinātnes komisija lūdz Saeimas šā gada 8. oktobra ārkārtas sēdes darba kārtības 11. jautājumā ietvertos likumprojektus - likumprojektu “Grozījums Dziesmu un deju svētku likumā” un alternatīvo likumprojektu “Grozījums Dziesmu un deju svētku likumā” - izskatīt kā sēdes darba kārtības pirmo jautājumu. Kolēģi! Mums par to ir jābalso. Lūdzu zvanu! Balsosim par to, lai likumprojektu “Grozījums Dziesmu un deju svētku likumā” un alternatīvo likumprojektu “Grozījums Dziesmu un deju svētku likumā” izskatītu kā sēdes darba kārtības pirmo jautājumu! Lūdzu, balsosim! Par - 70, pret un atturas - nav. Lēmums pieņemts. Tātad darba kārtībā - likumprojekts “Grozījums Dziesmu un deju svētku likumā” un alternatīvais likumprojekts “Grozījums Dziesmu un deju svētku likumā”. Izglītības, kultūras un zinātnes komisijas vārdā - deputāte Anita Muižniece.
Labdien, cienījamie kolēģi! Saeimas Izglītības, kultūras un zinātnes komisijā no Ministru kabineta saņēmām likumprojektu “Grozījums Dziesmu un deju svētku likumā” (Nr. 743/Lp13), kas saistīts ar XII Latvijas Skolu jaunatnes dziesmu un deju svētku norises laika noteikšanu 2021. gadā. Tomēr, ņemot vērā Covid-19 izraisītās epidemioloģiskās situācijas neskaidro dabu un likumprojektā nepietiekamā apmērā atrunātās Ministru kabineta turpmākās rīcības iespējas... iespējamās rīcības iespējas, komisija nolēma izstrādāt alternatīvu likumprojektu, proti, “Grozījumu Dziesmu un deju svētku likumā” (Nr. 793/Lp13), kas savukārt paredz, ka “Ministru kabinets ir tiesīgs pieņemt lēmumu par 2020. gadā nenotikušo XII Latvijas Skolu jaunatnes dziesmu un deju svētku norisi laikā līdz 2021. gada beigām, atbilstoši nodrošinot to norises atbilstību normatīvajos aktos saistībā ar Covid-19 izplatību noteiktajiem ierobežojumiem, piesardzības pasākumiem [..]”. Tādējādi gadījumā, ja kādu iepriekš minēto apstākļu dēļ arī 2021. gadā Skolu jaunatnes dziesmu un deju svētki nevarēs notikt (mēs ļoti ceram, ka tas tā nebūs), Saeima varēs lemt par turpmāko rīcību un uzdevumu došanu Ministru kabinetam. Komisijas vārdā aicinu Ministru kabineta iesniegto likumprojektu “Grozījums Dziesmu un deju svētku likumā” noraidīt, balsojot “pret”.
Lūdzu zvanu! Balsosim par Ministru kabineta iesniegto likumprojektu “Grozījums Dziesmu un deju svētku likumā” pirmajā lasījumā! Kolēģi, komisija šo likumprojektu aicināja noraidīt. Lūdzu, balsosim! Par - 2, pret - 78, atturas - 2. Tātad likumprojekts ir noraidīts. Vārds komisijas ziņotājam.
Komisijas izstrādātajam alternatīvajam likumprojektam lūdzu vispirms noteikt steidzamību un pēc tam atbalstīt to pirmajā lasījumā.
Lūdzu zvanu! Balsosim par komisijas izstrādātā alternatīvā likumprojekta “Grozījums Dziesmu un deju svētku likumā” atzīšanu par steidzamu! Lūdzu, balsosim! Par - 82, pret un atturas - nav. Likumprojekts par steidzamu ir atzīts. Un komisija mūs aicināja šo likumprojektu atbalstīt pirmajā lasījumā. Lūdzu zvanu! Balsosim par komisijas izstrādātā alternatīvā likumprojekta “Grozījums Dziesmu un deju svētku likumā” atbalstīšanu pirmajā lasījumā! Lūdzu, balsosim! Par - 82, pret un atturas - nav. Līdz ar to likumprojekts pirmajā lasījumā ir atbalstīts. Lūdzu noteikt termiņu priekšlikumiem un izskatīšanas laiku Saeimas sēdē.
Komisija nolēma noteikt, ka priekšlikumu iesniegšanas termiņš ir līdz šā gada 26. oktobrim, lai likumprojektu varētu izskatīt šā gada 29. oktobra sēdē.
Paldies. Priekšlikumu iesniegšanas termiņš - šā gada 26. oktobris. Izskatīšana Saeimas sēdē - šā gada 29. oktobrī. Lūdzu atvērt sadaļu par procedūru. Deputāti Šteins, Baumane, Bondars, Papule un Dombrovskis lūdz izsludināt pārtraukumu līdz šā gada 29. oktobra pulksten 9.00. Par to mums ir jābalso. Lūdzu zvanu! Balsosim par pārtraukuma izsludināšanu sēdē līdz šā gada 29. oktobra pulksten 9.00! Lūdzu, balsosim! Par - 80, pret - 3, atturas - nav. Līdz ar to pārtraukums līdz šā gada 29. oktobra pulksten 9.00. Vēl deputātu reģistrācija. Tā ir sekmīgi notikusi. Paldies visiem šodien par darbu. (Pārtraukums.)